《灵山》
宋代·杨杰

繁川灵鹫山，山顶驾老屋。初从曲径登，叠石盘岩腹。

景逐轩楹转，云烟炫游目。忆昔心上人，欲往怯洄洑。

前人涨白沙，环流作平陆。昨夜暑雨暴，高低或成谷。

感物鉴江水，江水清可掬。莫惊秋霜飞，能换鬓边绿。

我有紫阳丹，晶明大如粟。服之能长生，千载一时毂。

作者简介：无为人，字次公，自号无为子。仁宗嘉祐四年进士。神宗元丰中官太常，凡礼乐之事皆预讨论。与范镇议乐有异，多攻之。哲宗元祐中为礼部员外郎，出知润州，除两浙提点刑狱。卒年七十。有《无为集》、《乐记》。